Boeties se pa stort hart uit - Ongelukke - Republikein
Tuesday, February 25th, 06:56:43
Boeties se pa stort hart uit
29 January 2020 | Ongelukke
Denver Kisting – ’n Windhoeker wat die afgelope naweek twee van sy drie seuns verloor het, sê dit is nét sy geloof wat hom en sy vrou staande hou.
Mnr. Christiaan Swartbooi, pa van wyle Ragiem Kahuika (5) en Suarez Swartbooi (4), het sy hart gister teenoor Republikein uitgestort.
“Ek het met ’n sterk geloof grootgeword,” sê hy.
Dié twee boeties het Sondagmiddag omstreeks 17:00 in die munisipale swembad in Olympia in die hoofstad verdrink.
Swartbooi sê hy was ten tyde van die voorval tuis in Goreangab.
Sy vrou, me. Paulina Swartbooi (née Kahuika), haar ma, suster en ander familielede was saam met die seuns toe die tragedie gebeur het, het hy gister by navraag gesê.
Ragiem sou volgende maand ses jaar oud word, terwyl Suarez in Desember sy vierde verjaardag gevier het.
Swartbooi sê Ragiem is in dieselfde jaar van sy en sy vrou se troue gebore.
Die egpaar het nog een seuntjie (3).
Swartbooi sê dit is die tweede voorval van onheil wat hom en sy gesin die afgelope minder as twee jaar getref het.
In 2018 het die gesin se huis in Goreangab afgebrand.
Volgens hom weet hulle steeds nie wat tot dié brand aanleiding gegee het nie.
Hoewel niemand in die voorval beseer is nie, het die gesin al hul besittings verloor, sê hy.
“Alles het uitgebrand.”
Hy sê hulle het sedertdien weer ’n huis in Goreangab opgerig waarin hulle tans woon.
Oor die welstand van sy vrou sedert Sondag se voorval sê Swartbooi: “Sy raak darem nou bietjie oraait.”
Hy sê hul seuns se dood was vir hulle ’n geweldige slag.
“Dit is moeilik, maar wat kan jy maak? Net krag by die Here vra . . .”
Swartbooi sê die seuns word volgende naweek naby Berseba in die Keetmanshoop-distrik begrawe.